b'\n_START_ARTICLE_\nIgnac Ferjan\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nSprva je bil delavec v mlinu v Solkanu in na \xc5\xbeagi na Rakeku. Kasneje se je osamosvojil in postal v najetem mlinu samostojni mlinar. V politiki se je sprva udejstvoval v socialnodemokratskem gibanju. Po kongresu v Livornu je postal \xc4\x8dlan Komunisti\xc4\x8dne partije Italije. V okviru partijske organizacije je deloval predvsem s tem, da je bilo pri njem tajno mesto za vzdr\xc5\xbeevanje zveze med Komunisti\xc4\x8dno partijo Italije in Komunisti\xc4\x8dno partijo Jugoslavije. Leta 1933 ga je fa\xc5\xa1isti\xc4\x8dna oblast aretirala in 30. oktobra 1934 na posebnem sodi\xc5\xa1\xc4\x8du obsodila na pet let zapora. V zaporu je zbolel na plju\xc4\x8dih in bil 1936 zaradi bolezni opro\xc5\xa1\xc4\x8den nadaljnjega prestajanja kazni. Aprila 1941 je bil ponovno aretiran, poslan v konfinacijo na Tremitsko oto\xc4\x8dje in tu ostal do prihoda anglo-ameri\xc5\xa1kih enot. V Italiji je ostal do pomladi 1945 in zbiral Slovence ter jih po\xc5\xa1iljal v zbirna tabori\xc5\xa1\xc4\x8da, med drugimi tudi v Carbonaro di Bari kjer je bilo eno od zbirnih tabori\xc5\xa1\xc4\x8d za formiranje Prekomorskih brigad NOVJ. Po osvoboditvi se je preko Dalmacije vrnil v Vipavsko dolino. Od poletja 1945 je delal kot mlinar v okviru vipavske kmetijske zadruge, a je ponovno te\xc5\xbeko zbolel in se upokojil. Ferjan\xc4\x8di\xc4\x8d sicer ni imel nobene formalne srednje izobrazbe, z delom pa si je pridobil veliko izku\xc5\xa1enj. Pisal je celo pesmi, ki so ostale v njegovi zapu\xc5\xa1\xc4\x8dini in razodevajo njegove ustvarjalne sposobnosti.'